**Kulturális, Oktatási, Szociális, Egészségügyi és Sport Bizottság**

**Kőszeg**

**K/7340-1/2021.**

**J E G Y Z Ő K Ö N Y V**

Készült **2021. június 17-én 9:30 órai kezdettel** a Kulturális, Oktatási, Szociális, Egészségügyi és Sport Bizottság üléséről.

**Jelen vannak:**

* Fekete-Pataki Editbizottsági elnök, Gelencsér Attila, Velkyné Ball Andrea és Dr. Koczor Gábor
* Terplán Zoltán alpolgármester,
* Dr. Zalán Gábor jegyző,
* Kovács-Mezei Virág igazgatási osztályvezető,
* Révész József igazgató,
* Horváth Ferenc, a Kőszegi Sporthorgász Egyesület elnöke,
* Bálint Péter, a Kőszegi Sporthorgász Egyesület tagja
* Gregorich Szilvia jegyzőkönyvvezető.

**Fekete-Pataki Edit** bizottsági elnök köszönti a megjelenteket. Elmondja, hogy Keszei Balázs és Molnár Zoltán igazoltan van távol. **Fekete-Pataki Edit** bizottsági elnök megállapítja, hogy a bizottság **4 fővel határozatképes.**

**Fekete-Pataki Edit** szavazásra bocsátja a napirendet, amit a bizottság egyhangúlag, **4 igen** szavazattal elfogad.

**N A P I R E N D:**

1. Beszámoló a Kőszegi Sporthorgász Egyesület 2020. évi tevékenységéről.

Előterjesztő: Horváth Ferenc elnök

1. A Kossuth L. u. 3. I/1. szám alatti bérlakás bérbeadási módjának meghatározása.

Előadó a polgármester nevében: Kovács-Mezei Virág igazgatási osztályvezető.

1. **napirendi pont**

**Beszámoló a Kőszegi Sporthorgász Egyesület 2020. évi tevékenységéről**

**Előterjesztő: Horváth Ferenc elnök**

**Horváth Ferenc** röviden ismerteti az előterjesztést. Kiemeli, hogy az egyesület taglétszáma 2020. évben 615 fő volt. A beszámolót nem kívánja kiegészíteni, inkább a felmerülő kérdéseket szeretné megválaszolni.

**Fekete-Pataki Edit** megköszöni az egyesület munkáját és önkéntes tevékenységüket. Ezt követően a következő kérdéseket teszi fel:

- 2020. évben problémát jelentett a hulladékelszállítás. Ez megoldódott-e.

* Megemlítésre került a vízpart rehabilitáció. Megkérdezi, hogy ennek kapcsán van-e pályázati lehetőség?
* Érdeklődik továbbá, hogy megoldódott-e a zsilip kezelésének ügye.

**Horváth Ferenc** röviden megválaszolja a kérdéseket. Elmondja, hogy a zsilip kezelésének megoldása folyamatban van. Rövid tájékoztatást ad, hogy a Nemezgyárnál a régi kezelő leadta a zsilip kezelését egy magánszemély részére. Azt viszont nem tudják, ki végzi a malomárok zsilipjeinek kezelését.

Röviden hozzáfűzi, hogy a Csónakázó-tó leeresztője meghibásodott, el lehet törve, melynek veszélyeit röviden ismerteti.

**Fekete-Pataki Edit** a hallottak alapján kihangsúlyozza, hogy a zsilipek kezelése, valamint a leeresztő egy megoldásra váró probléma.

Ezt követően szó esett a halak telepítéséről, a hódokkal való küzdelemről.

**Dr. Zalán Gábor** röviden ismerteti a zsiliprendszer jelenlegi állapotát, kockázati tényezőit, felújításának költségeit, esetleges pályázati lehetőségeinek mérlegelését, mivel a zsilipek felújítása nagy költséggel jár. Röviden elmondja, hogy a Polgármester Úr folyamatosan tárgyal a zsilipek sorsának ügyében. Az ügyel kapcsolatban röviden ismerteti a megállapodási szerződéseket. Véleménye, hogy városi közrehatás nélkül nem oldódik meg a zsilipek kezelésének problémája.

**Terplán Zoltán** érdeklődik a gyermekek létszáma a telepített halfajták a horgászturizmus és a kiemelkedően magas bevételi források iránt, valamint a part eróziójának megoldása felől.

Az érdekelt témák rövid átbeszélése.

Mivel több kérdés és hozzászólás nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**1/2021. (VI.17.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzatának Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszegi Sporthorgász Egyesület 2020. évi munkájáról szóló beszámolóját fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**A Kossuth L. u. 3. I/1. szám alatti bérlakás bérbeadási módjának meghatározása.**

**Előadó a polgármester nevében: Kovács-Mezei Virág igazgatási osztályvezető.**

**Kovács-Mezei Virág** röviden ismerteti az előterjesztést.Kiegészítiazokkal a plusz információkkal, melyek az anyag kiküldését követően érkeztek. Elmondja, hogy tárgyalások folynak a gyermekorvosokkal, mivel mindkét gyermekorvos 2021. december 31. napjával nyugdíjba szeretne vonulni. Felmerült az az igény, hogy tudna-e az Önkormányzat szolgálati lakást biztosítani a meghirdetett praxis mellé. A napirendi pontban szereplő lakásban készültek fotók, melyeket Kovács-Mezei Virág ismertet a bizottsággal. Felsorolásra kerülnek a lakás környezetének előnyei. A lakás szépen kialakított, bútorzattal és klímával berendezett, melyet egy kevés ráfordítással megtartanák szolgálati (orvos) lakásnak. Kéri a napirendi pont megtárgyalását.

**Dr. Zalán Gábor** röviden ismerteti az egészségügyi alapellátás helyzetét, nehézségeit, jogszabályi módosításokat, iskolaorvos helyzetét (aki augusztus végéig tudja Kőszegen ellátni a feladatát). Elmondja, amennyiben nincs iskolaorvos, akkor a gyermekorvosoknak kell ellátni az iskolaorvosi feladatokat. Ahhoz, hogy a gyermekorvosok december 31. napjával megszüntethessék praxisukat, július 31-ig fel kell mondaniuk. Ezt követően fél évük lesz a praxisuk értékesítésére, de ha nem sikerül addig értékesíteniük, akkor 2022. januárjától önkormányzati feladat lesz a gyermekorvosi körzet beszervezése, ellátása. Ezt követően, ha betöltetlen marad a praxis, akkor 10 millió forintot kapnak a kezdéshez, sajnálatos módon a praxisra jelenleg nincs jelentkező. Végezetül röviden ismerteti az egészségügyi alapellátórendszer működésének elszomorító folyamatait.

**Fekete-Pataki Edit** felveti azt a lehetőséget, hogy a felnőtt háziorvosok felvehetnék a kapcsolatot az egyetemekkel, ezáltal könnyítve a város helyzetén.

**Dr. Zalán Gábor** elmondja, hogy a Polgármester Úr nem az egyetemekkel vette fel a kapcsolatot, hanem az IASK-val. Egyeztetetések kezdődtek Kőszeg vonatkozásában, egy EU-s pályázat kiírásában, amely megvizsgálná és figyelembe venné a város egészségügyi alapellátásának helyzetét, és egy ösztöndíj pályázat keretében vonzóbbá tehetnék a gyermekorvosi praxis elnyerését.

A napirendi pont megtárgyalását követően **Fekete-Pataki Edit** szavazásra bocsátja az előterjesztésben szereplő **határozati javaslat elvetését** melyet a bizottság egyhangúlag, **4 igen** szavazattal elfogad, majd szavazásra bocsátja a **módosított határozati javaslatot** melyet a bizottság egyhangúlag, **4 igen** szavazattal elfogad.

*A bizottság az alábbi módosított határozatot hozza:*

**2/2021. (VI.17.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága a Kőszeg, Kossuth Lajos utca 3. 1. em. 1. szám alatti 78 m² alapterületű, összkomfortos önkormányzati bérlakást nem kívánja bérbe adni, és javasolja a Képviselő-testületnek, hogy azt orvosi szolgálati lakásként jelölje ki.

**Felelős:** Fekete-Pataki Edit, a bizottság elnöke

**Határidő:** a Képviselő-testület decemberi ülése

Mivel több hozzászólás, kérdés, vélemény nem érkezik, Fekete-Pataki Editmegköszöni a figyelmet és az ülést 10.25 perckor berekeszti.

Kelt, mint az első oldalon.

Fekete-Pataki Edit

bizottsági elnök bizottsági tag